Diari Oficial de la Generalitat Valenciana


Sumari del DOGV 6465, del 22-02-2011 (2011/2029)

RESOLUCIÓ de 18 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Universitat Internacional Valenciana (VIU) i l'Institut Superior d'Ensenyances Artístiques de la Comunitat Valenciana (ISEACV).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6465

Data del DOGV
:   22-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2029


Data del document
:   18-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 18 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Universitat Internacional Valenciana (VIU) i l'Institut Superior d'Ensenyances Artístiques de la Comunitat Valenciana (ISEACV).   
 [2011/2029]  
La Universitat Internacional Valenciana (VIU) i l'Institut Superior d'Ensenyances Artístiques de la Comunitat Valenciana (ISEACV) han subscrit, després de la tramitació prèvia reglamentària, el 2 de desembre de 2010, un Conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0145/2011, i que figura com a annex d'esta resolució.  
València, 18 de febrer de 2011.- La directora general del Secretariat del Consell: Mª Teresa Lleó Alonso.  
   
Conveni marc de col·laboració entre la Valencian International University (VIU) i l'Institut Superior d'Ensenyances Artístiques (ISEACV).  
València, 2 de desembre de 2010  
Reunits  
D'una part, José Sanmartín Esplugues, rector de la Universitat Internacional Valenciana (d'ara en avant, VIU) actuant d'acord amb les competències que té atribuïdes en l'article 16.3.f) del Decret 65/2009, de 15 de maig, del Consell pel qual s'aproven les normes d'organització i funcionament de la Universitat Internacional Valenciana, publicades en el DOCV de data 19 de maig de 2009.  
D'una altra part, el conseller d'Educació, Alejandro Font de Mora, com a de president de l'Institut Superior d'Ensenyances Artístiques de la Comunitat Valenciana (d'ara en avant, ISEACV), que actua segons les funcions establides en l'article 6, apartats 1 i 2.c, de la Llei 8/2007, de 2 de març, de la Generalitat, d'Ordenació de Centres Superiors d'Ensenyances Artístiques i de la creació de l'Institut Superior d'Ensenyances Artístiques de la Comunitat Valenciana (DOCV núm. 5466, 08.03.2007) i l'article 48, apartat 2.b, dels Estatuts de l'ISEACV, aprovats per mitjà de Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (DOCV núm. 6037, 17.06.2009).  
Manifesten  
Primer  
La VIU, en el seu compromís ferm de contribuir a la consolidació d'una ensenyança universitària de qualitat, davant de les oportunitats i els avantatges que oferixen les noves tecnologies de la informació i la comunicació en la societat tecnològica i del coneixement, tracta de projectar internacionalment una ensenyança en línia de qualitat sobre continguts docents nous que es facen ressò de necessitats socials de gran actualitat. En particular, la VIU té la intenció de fer dels estudis universitaris sobre ensenyances artístiques i, més concretament, sobre oficis lligats a la música, les arts escèniques, la ceràmica, el disseny i la conservació i la restauració de béns culturals una de les seues ofertes formatives preferents.  
Segon  
L'ISEACV, dins de la seua missió d'impulsar les ensenyances artístiques a la Comunitat Valenciana i d'acord amb el que disposa la Llei 8/2007, de 2 de març, de la Generalitat, d'Ordenació de Centres Superiors d'Ensenyances Artístiques i de la creació de l'Institut Superior d'Ensenyances Artístiques de la Comunitat Valenciana, té com un dels seus objectius l'establiment de fórmules de col·laboració amb les universitats valencianes, i d'altres àmbits geogràfics, amb altres centres superiors d'ensenyances artístiques, i, en especial, en el marc de l'Espai Europeu d'Educació Superior.  
Tercer  
Per tot això, ambdós institucions manifesten el seu interés comú a participar de manera activa en la programació d'activitats docents i d'investigació sobre la música, les arts escèniques, la ceràmica, el disseny i la conservació i la restauració de béns culturals, per a crear una via estable de col·laboració respecte d'això. A fi de regular les condicions de la dita col·laboració, els compareixents subscriuen el present conveni, d'acord amb les següents:  
Clàusules  
Primera  
Per mitjà del present conveni, la VIU i l'ISEACV establixen el marc general de col·laboració entre les dites institucions a fi d'impulsar i coordinar la posada en marxa d'activitats docents i investigadores d'interés comú sobre música, arts escèniques, ceràmica, disseny i conservació i restauració de béns culturals.  
Segona  
Les actuacions objecte del present conveni són:  
a) Dur a terme les accions necessàries per a la implantació conjunta de títols de màsters oficials i propis sobre música, arts escèniques, ceràmica, disseny i conservació i restauració de béns culturals en la seua oferta formativa a partir de l'any acadèmic 2010-2011.  
b) Establir programes de doctorat específics sobre ensenyances artístiques.  
c) Fomentar la col·laboració entre les dos entitats per a aprofundir en la formació i en el desenrotllament d'investigacions relacionades amb la seua activitat.  
d) Promoure l'exercici d'activitats d'extensió cultural conjuntes.  
e) Qualsevol altra activitat que, en l'àmbit de les seues competències, ambdós parts acorden per ser d'interés mutu.  
Les activitats comportaran, a més dels crèdits teòrics i de les activitats guiades realitzables virtualment en el nombre que es determine, la realització de pràctiques de caràcter presencial en les instal·lacions de l'ISEACV i dels centres superiors d'ensenyances artístiques adscrits a este Institut.  
Tercera. Regulació d'acords específics  
Per a dur a terme el present conveni, les parts que el firmen subscriuran acords específics en què es concretaran els aspectes de la col·laboració i, en particular:  
a) Cursos que s'han d'impartir cada any acadèmic.  
b) Activitats culturals que s'han de dur a terme en cada exercici.  
c) Finançament de l'execució i el desenrotllament de les activitats.  
El contingut d'este conveni pot ser utilitzat per les institucions firmants per a altres iniciatives, projectes, convenis, congressos i totes aquelles activitats o esdeveniments que siguen d'interés comú i que tinguen cabuda en l'objecte del present conveni.  
Quarta. Comissió mixta de seguiment  
Les parts que firmen este conveni acorden crear una comissió mixta de seguiment, integrada per part de la VIU per:  
- Direcció d'Estudis i Qualitat  
- Direcció de Relacions Internacionals i Institucionals  
- Coordinador d'Estudis  
- Coordinador de Programes Culturals  
I, per dos representants de l'ISEACV.  
Estos representants tindran l'obligació d'analitzar prèviament l'oferta formativa de cada curs acadèmic i avaluar la realitzada en el curs anterior.  
Quinta. Difusió i publicitat  
En totes les activitats, projectes i resultats objecte d'este conveni serà obligatori incloure i mencionar clarament les institucions que el firmen.  
Sexta. Comunicacions  
Tot avís, sol·licitud o comunicació que les parts hagen de dirigir-se per raó del present conveni, s'efectuarà per escrit, a través dels mitjans que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es considerarà realitzat des del moment que el document corresponent s'entregue al destinatari en les seues respectives seus.  
Sèptima. Duració  
El present conveni serà efectiu des de la data de la firma i tindrà vigència de tres anys, serà prorrogable per períodes de la mateixa duració per mitjà d'un acord exprés de les parts, sempre que es dispose de l'informe favorable dels òrgans corresponents.  
Octava. Resolució  
Qualsevol de les dos parts podrà resoldre el present conveni quan la part contrària incomplisca greument o de forma reiterada les seues obligacions recollides en les clàusules d'estes, o quan una d'estes manifeste expressament la seua voluntat de rescindir-lo en la seua totalitat, la qual cosa ha de ser comunicada amb un preavís, almenys de tres mesos. En tot cas, les accions ja iniciades han de continuar fins a la seua total finalització.  
Novena. Conflictes  
Les discrepàncies sorgides sobre la interpretació, el desenrotllament, la modificació, la resolució i els efectes que puguen derivar-se de l'aplicació del present conveni, han de ser resoltes per la Comissió Mixta de Seguiment a la qual es referix este. Si no s'arriba a un acord, les qüestions litigioses seran de coneixement i competència de l'orde jurisdiccional contenciós administratiu de València.  
I perquè conste, i en prova de conformitat, firmen el present conveni en doble exemplar al lloc i en la data indicats en l'encapçalament.  
Per l'ISEACV  
Alejandro Font de Mora Turón  
President de l'ISEACV  
Per la VIU  
José Sanmartín Esplugues   
Rector magnífic VIU